Diari Oficial de la Generalitat Valenciana


Sumari del DOGV 3777, del 22-06-2000 (2000/4325)

RESOLUCIÓ de 24 de maig de 2000, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració entre el Ministeri de Treball i Afers Socials, a través de l'Institut de Migracions i Serveis Socials, i la Comunitat Valenciana per a la cessió d'ús de l'aplicació informàtica per a la gestió de les pensions no contributives de la Seguretat Social (RDL 1/1994, de 20 de juny).
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3777

Data del DOGV
:   22-06-2000

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2000/4325


Data del document
:   24-05-2000

Organisme emissor
:   Presidència de la Generalitat

Tipus de document
:   Resolució

Descriptors 

:   * administració central
    * cooperació administrativa
    * seguretat social

RESOLUCIÓ de 24 de maig de 2000, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració entre el Ministeri de Treball i Afers Socials, a través de l'Institut de Migracions i Serveis Socials, i la Comunitat Valenciana per a la cessió d'ús de l'aplicació informàtica per a la gestió de les pensions no contributives de la Seguretat Social (RDL 1/1994, de 20 de juny). [2000/S4325]
  
Subscrit, després de la tramitació prèvia reglamentària, entre el Ministeri de Treball i Afers Socials, a través de l'Institut de Migracions i Serveis Socials i la Comunitat Valenciana, el 27 de març de 2000, un Conveni de col·laboració per a la cessió d'ús de l'aplicació informàtica per a la gestió de les pensions no contributives de la Seguretat Social (RDL 1/1994, de 20 de juny), i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0315/2000, i que figura com a annex d'aquesta resolució.
  
València, 24 de maig de 2000.- La subsecretaria del Secretariat del Govern i Relacions amb les Corts: Amparo Koninckx Frasquet.
  
Conveni de col·laboració entre el Ministeri de Treball i Afers Socials, a través de l'Institut de Migracions i Serveis Socials, i la Comunitat Valenciana per a la cessió d'ús de l'aplicació informàtica per a la gestió de les pensions no contributives de la Seguretat Social (RDL 1/1994, de 20 de juny).
  
Madrid i València, 27 de març de 2000
  
Reunits
  
D'una banda, el director general de l'Institut de Migracions i Serveis Socials, Héctor Maravall Gómez-Allende, en virtut de les competències atribuïdes per la disposició addicional tretzena de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, modificada per la Llei 4/1999, de 13 de gener.
  
D'altra banda, la consellera de Benestar Social, Carmen Mas Rubio, en virtut de la competència atribuïda per l'article 2 del Decret 127/1999, de 17 de setembre, del Govern Valencià, pel qual s'aprova el Reglament Orgànic i Funcional de la Conselleria de Benestar Social, correctament autoritzada per a la signatura d'aquest conveni en virtut de l'acord adoptat l'11 de gener de 2000, pel Consell de la Generalitat Valenciana, tal com s'estableix en l'article 54 bis del Decret Legislatiu de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana, i en l'article 2.2 del Decret 20/1993, de 8 de febrer, del Govern Valencià, pel qual es regula el Registre de Convenis i s'estableix el règim públic i pressupostari dels convenis que subscriga la Generalitat Valenciana (DOGV núm. 1.968, de 19 de febrer de 1993).
  
Les parts es reconeixen mútua capacitat per a obligar-se i convenir, i
  
Exposen
  
Primer.
  
L'estat, d'acord amb allò establit en l'article 149.1.17 de la Constitució, té competència exclusiva per a establir la legislació bàsica i el règim econòmic de la Seguretat Social.
  
Segon
  
La Comunitat Valenciana, de conformitat amb allò establit en la Llei Orgànica 5/1982, d'1 de juliol, i 5/1994, de 24 de març, que aprova i reforma l'Estatut d'Autonomia, té atribuïdes competències en matèria d'assistència social i en les matèries encomanades per la legislació vigent a l'Institut de Migracions i Serveis Socials (IMSERSO), conferides pel Reial Decret 264/1985, de 23 de gener, sobre traspàs de funcions i serveis de l'Institut de Migracions i Serveis Socials a la Comunitat Valenciana.
  
Tercer
  
Animades per l'esperit que els va portar a subscriure el Conveni sobre coordinació de la gestió de les pensions no contributives de la Seguretat Social, del 20 de juny de 1991, es té el propòsit d'aconseguir el desenvolupament de la clàusula tercera de l'esmentat conveni.
  
Partint d'aquestes bases, les parts, reconeixent-se legitimitat i capacitat jurídica suficient, i d'acord amb allò establit en l'article 6 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, i amb allò previst en l'acord de traspàs aprovat pel reial decret esmentat, desitgen formalitzar un conveni de col·laboració sobre l'aplicació informàtica de les PNC de la Seguretat Social, seguint aquestes
  
Clàusules
  
Primera
  
Aquest conveni té com a objectiu establir la cessió d'ús de l'aplicació informàtica per a la gestió de les PNC de la Seguretat Social la propietat de la qual pertany a l'IMSERSO. L'aplicació està formada per un procediment de gestió, d'elaboració de nòmina, d'elaboració i de control de pagaments, de manteniment informàtic i de gestió, de Llei (llistats, consulta alfabètica i etiquetes), de fitxer tècnic, de control i elaboració de nòmina i de pagaments indeguts i de revaloració.
  
Segona
  
L'IMSERSO cedeix l'ús material de l'aplicació informàtica a la Comunitat Valenciana, de manera gratuïta, tot conservant-ne la titularitat i els drets que la legislació aplicable sobre propietat intel·lectual li reconeixen.
  
Tercera
  
La Comunitat Valenciana realitzarà l'adequació o l'actualització de l'aplicació quan aquests actes siguen necessaris perquè siga utilitzada per la persona usuària, d'acord amb les exigències de la nova normativa específica i de procediment que es promulgue i als avanços tecnològics.
  
Amb aquesta finalitat, es cedeix l'ús dels programes informàtics que són la font de l'aplicació.
  
Quarta
  
En cap cas, la Comunitat Valenciana podrà utilitzar l'aplicació o disposar d'ella per a un sentit o una finalitat diferents dels indicats en la clàusula anterior, i es compromet a respectar-ne la integritat i a impedir qualsevol deformació, transformació, alteració o atemptat contra ella.
  
La documentació tècnica i el manual de la persona usuària de l'aplicació gaudiran de la mateixa protecció.
  
Cinquena
  
Les parts es comprometen a prestar-se la cooperació tècnica que puga ser necessària per al desplegament d'aquest conveni.
  
Sisena
  
Aquest conveni tindrà vigència indefinida, llevat de denúncia de qualsevol de les parts amb un avis previ, si més no, de sis mesos abans de la data en què es propose deixar sense efecte.
  
El director general de l'IMSERSO
  
Héctor Maravall Gómez-Allende
  
La consellera de Benestar Social
  
Carmen Mas Rubio